Jarle Andhøy helt privat - rebellens trygge havn
Han var 17, hun 83 da de flyttet sammen. Diplomatsønnen og rebellen ville ikke flytte med foreldrene til utlandet igjen. Han ville absolutt ikke til Wien og begynne på internatskole. Han likte punk, hang på Blitz og visste han ikke ville passe inn. Bestemor var nettopp blitt enke. - Vi var bekymret for at hun skulle dø i ensomhet, så det var midt i blinken at jeg flyttet inn til henne i Larvik Hun var enke, jeg løs kanon på dekk etter å ha bli kastet ut av to skoleklasser i Oslo. Så det ble en fin balanse i forholdet vårt. Bestemor med kommandobroen ut på terrassen hvor hun stekte og serverte vafler. Jeg ute i hagen der jeg på det meste hadde tre båter som jeg pusset opp iblant epletrærne og rosebuskene hennes, forteller Andhøy.I annen etasje holdt Andhøy fester så høylytte at da musikken dundret som verst kom bestemor opp og slo av hovedbryteren til festen. - Hun kom opp i bare nattkjolen og sa «nå er det nok»! Men i all hovedsak hadde de to et praktisk og trivelig fellesskap: - Jeg måkte trappen, kjørte henne i bestefars gamle Volvo til butikken for å handle tilbudsvarer fordi hun hadde opplevd to verdenskriger og kjent uårene. Hun var som min 50-talls husmor og hadde maten klar da jeg kom hjem fra skolen, forteller Andhøy. Vi har benket oss rundt kjøkkenbordet i huset hos bestemor. Jarle Andhøy steker vafler, serverer kaffe og «Telemarks sagnomsuste cider» på kjøkkenet der bestemor en gang stekte krumkaker på denne tiden. På postkassen står det fortsatt «Jarle Andhøy. Elsa Steen-Olsen». Det er julekrans på døren. Amaryllis på kjøkkenbordet. Bestemors seng og soverom, stue, kjøkken og gang er akkurat som det var før hun døde i 2006, 93 år gammel.Nå lander han her mellom signeringer på sin nyutgivelse av boken «Berserk i Antarktis». Her har seileren og eventyreren noen av sine beste minner fra sin tid på land. Her har han holdt noen av sine livs fester. Her begynte planleggingen av hans første tokter til sjøs. Her har han spist de beste kjøttkakene i verden. Ganske mange av dem har han delt med ungdomsvennen Robert Skaanes, en av dem som er savnet i Antarktis etter forliset med «Berserk III»for snart to år siden. - Hvor godt kjent ble Robert og din bestemor? - De ble godt kjent - han pusset båt og stekte løk mens Elsa lagde kjøttkaker. Han mente hun var genial og verdens beste samboer - hun mente han var en propell som var mer høyt og lavt og et arbeidsjern, sier Jarle Andhøy. 22. februar er det to år siden forliset med «Berserk III» der tre av Andhøys mannskapforsvant i Sørishavet. En av dem var altså Robert. - Han kom inn porten her med en pussemaskin. Han var 17 år og elev på Thor Heyerdahl videregående på idrettslinjen. Spurte: «Når kan jeg mønstre på og hvor skal vi dra?» forteller Andhøy og peker ut i gården der Robert første gang dukket opp. - Arr i sjelen Båten Robert og Jarle pusset på, var Jarles første. En Camper & Nicholson med brukket kjøl som Andhøy kjøpte for halvparten av konfirmasjonspengene sine på 10 000 på Postens Gullbok. Med båten fortøyd i bestemors epletre tilbrakte de to masse tid og delte mange drømmer. Tapet av Robert, Tom Gisle Bellika og Leonard James Banks beskriver Andhøy slik: - Dette er et arr i sjelen som vil følge meg livet ut. Men jeg er av den oppfatning at man har dem med videre ved å snakke om dem. Da går livet fremover med dem på lag. De har dessuten stemmer som må høres da det mangler vesentlig informasjon av offisielle myndigheter om de faktiske forhold forut for forliset som en havarikommisjon burde skaffet til veie av newzealandske og amerikanske myndigheter. På tross av at det snart er to år siden ulykken gjenstår mange ubesvarte spørsmål omkring falne kamerater og forsvinningen av «Berserk». Jakten på de svarene fortsetter, sier Andhøy. - Hvordan har det siste året vært? - Jeg har mistet skipskamerater og familiene av de falne har mistet sine kjæreste. En sønn, en bror, en skipskamerat. Det å stå samlet gjør sterk i sorgen. Og jeg er takknemlig for kontakten med familiene med dem som har ønsket det, sier Andhøy.- Bestemor var opptatt av at man skulle ha tid til å sette seg ned og prate sammen i løpet av dagen. Ferske vafler ble hennes metode for å samle rakkerungene, forteller Andhøy.- Den eneste som forsto det var Elsa. Hun så jeg var utilpass i det vanlige livet på land. Og hun forsto det gjennom krigsseileren hun hadde vært forlovet med før annen verdenskrig. Hennes første store kjærlighet. Han måtte ut. Fordi hun, som sto på terskelen av livet, forsto meg, ble det et enklere valg for meg å ta. Om hun som var mitt ankerfeste i livet hadde uttrykt noe annet, ville det ha vært vanskelig for meg å dra, forteller Andhøy. 18 år gammel dro Andhøy alene i en seilbåt på 27 for å seile jorden rundt alene.Bestemors forlovede var tidlig i 20-årene da han mistet livet på havet under en konvoiseilas fra Irland. - Bestemor var opprørt over krigsseilernes behandling etter krigen, så jeg fikk inn tematikken tidlig, sier Jarle Andhøy som nå også kjemper krigsseilernes sak. - For at det offisielle Norge skal beklage sin skammelige og uverdige behandling av krigsseilerne etter 2. verdenskrig, sier Andhøy. Blant noen av dem har han fått en ny kamerat. Ingvald Wahl (92). Han har Jon Michelet tidligere skrevet bok om, «Den siste krigsseileren». Denne ettermiddagen sitter han på kjøkkenet hos bestemor Elsa der Andhøy steker vafler. Andhøy har hentet ham på Sjømannshjemmet i Stavern. - Jeg liker å henge med gamle folk. Det er morsommere og mer lærerikt enn å henge med de unge. Jeg har dyp respekt for dem som kjempet for vår frihet, og vi må ta vare på tidsvitnene og videreformidle deres utrolige innsats for konge, fedreland og oss alle, sier Andhøy. - Vår fellesnevner er at vi har levd risikable liv, sier Ingvald. Jarle Andhøy har akkurat fortalt at han kommer til å fortsette jakten på å finne ut hva som egentlig førte til at «Berserk» forlot beskyttet havn og seilte inn i en varslet orkan, og finne ut av hva newzealandske, amerikanske og norske myndigheter gjorde av tiltak og aktive grep for å hindre Berserk-seilasene i 2011 og 2012. Ikke minst for sine tapte kameraters skyld. - Dette kommer du til å bære med deg så lenge du lever og det blir mange ensomme stunder, sier Ingvald som selv har opplevd å miste to mann som forsvant sporløst fra isskuta han levde av etter krigen.Men av bitterhet gror det ingenting. Det har Ingvald erfart. Og det lytter Andhøy til der han sitter ved siden av den neste 60 år eldre kameraten på kjøkkenet. - Jeg har aldri vært bitter, det er noe jeg lærte av mine kamerater, men livet har preget meg, sier Ingvald. Andhøy tar også med seg noe annet på veien videre i livet som er av betydning for sjelslivet: - Det jeg er helt sikker på er at bestemor og jeg beriket hverandres liv. Jeg kunne sikkert vært en flinkere elev og et bedre barnebarn som gjorde mindre rabalder. Men jeg vet at med meg i huset var livet hennes igjen fullt av innhold etter at hun ble enke.Da Jarle Andhøy kom hjem fra søket etter sine tapte kamerater etter Berserk-ekspedisjonen i mai, sto beboerne i Tangerudbakken klare for å dra på tokt med ham. 21. februar neste år er det premiere på Jarle Andhøys TV-serie med Tangerudbakken borettslag. Her legger eventyreren ut på et spektakulært seilas, der han tar med seg seks utviklingshemmede fra Tangerudbakken borettslag, på store utfordringer under et eventyrseilas, på en reise langs norskekysten. - Tangerudbakken er en herlig gjeng og eventyrseilasen med dem ble et friskt pust etter et dystert år, sier Jarle Andhøy.- Da vi inngikk samarbeidet med Jarle Andhøy i 2011, hadde vi mange forskjellige typer programmer i tankene. Siden han har etablert et så nært og godt vennskap med den sjarmerende gjengen fra Tangerudbakken, syntes vi det var helt naturlig å gjøre deres drøm om en felles båtreise til virkelighet.- Når du ser Jarle i samspill med Tangerud-gjengen opplever du en helt ny side av ham, og jeg blir rørt når jeg ser hvordan han tar vare på det nye mannskapet sitt om bord på «Tangeruddampen». Beboerne fra Tangerudbakken har aldri tidligere vært på langtur uten foreldrene sine, og med omtanke, tålmodighet og, av og til, litt røff kjærlighet klarer Jarle å få dem til å gjøre ting hverken de eller foreldrene deres hadde trodd de skulle få til. Det vitner om at han har en menneskelig varme og en unik evne til å se folk, og jeg er stolt av reisen Jarle har gjort med dem, sier Eivind Landsverk.
Jarle Andhøy (35) steker vafler i bestemors hus i Larvik. Slik holder han minnet om henne varmt og levende.